《马潜庵宪副以折柬讯予参禅下手工夫及天堂地狱所以生起之因欲得二诗应命赋之 其一 参禅诗》
明代·释今无

日夕群动中，念虑自来往。其始体空寂，奔腾自成党。

趋喧既失寂，逐暗已背朗。有本因于无，繁亦从约长。

安得旷达人，了然发遐想。慧刃割凡情，朱弦奏新响。

会理融百途，鞭过敌成两。铁牛阑稻花，玉童严金杖。

此处稍偏颇，实际便卤莽。损之复损之，神明渐空广。

垢尽铜自明，厥功乃不赏。心境忌烦理，微乐不可享。

一涶足涴蝇，曷为羁大象。有即吃茶条，无亦与一掌。

靡滞气便雄，非今亦非曩。华嵩倒垂看，青天平地上。

正如夹脊间，伸手搔着痒。家藏不龟药，勿事缏繴纺。

不须从外借，悠然满书幌。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。